CELEX: 32019D0015(01)
Language: bg
Date: 2019-06-07 00:00:00
Title: Решение (ЕС) 2019/1006 на Европейската централна банка от 7 юни 2019 година за изменение на Решение ЕЦБ/2011/20 за определяне на подробни правила и процедури за прилагане на критериите за допустимост за централни депозитари за ценни книжа за достъп до услуги на TARGET2 — Securities

20.6.2019   
               
               
                  BG
               
               
                  Официален вестник на Европейския съюз
               
               
                  L 163/103
               
            
         РЕШЕНИЕ (ЕС) 2019/1006 НА ЕВРОПЕЙСКАТА ЦЕНТРАЛНА БАНКА
         от 7 юни 2019 година
         за изменение на Решение ЕЦБ/2011/20 за определяне на подробни правила и процедури за прилагане на критериите за допустимост за централни депозитари за ценни книжа за достъп до услуги на TARGET2 — Securities
         УПРАВИТЕЛНИЯТ СЪВЕТ НА ЕВРОПЕЙСКАТА ЦЕНТРАЛНА БАНКА,
         като взе предвид Договора за функционирането на Европейския съюз,
         като взе предвид Устава на Европейската система на централните банки и на Европейската централна банка, и по-специално членове 3.1 и 12.1, и членове 17, 18 и 22 от него,
         като взе предвид Насоки ЕЦБ/2012/13 от 18 юли 2012 г. относно TARGET2-Securities (1), и по-специално член 4, параграф 2, буква г) и член 15 от тях,
         като има предвид, че:
         
                     (1)
                  
                  
                     Решение ЕЦБ/2011/20 (2) установява процедурата за кандидатстване на централен депозитар на ценни книжа за достъп до услуги на TARGET2-Securities, която включва изискване централният депозитар на ценни книжа, съгласно оценка на компетентния орган, да отговаря на Препоръките на Европейската система на централните банки/Европейския комитет на регулаторите на ценни книжа за системите за сетълмент на ценни книжа. Препоръките на Европейската система на централните банки/Европейския комитет на регулаторите на ценни книжа за системите за сетълмент на ценни книжа са заменени от Принципите за инфраструктурите на финансовите пазари на Комитета за плащания и пазарна инфраструктура и Международната организация на комисиите по ценни книжа (ПИФП) (3) или набор от изисквания за прилагане на тези принципи, които например в Европейското икономическо пространство са приложени с Регламент (ЕС) № 909/2014 на Европейския парламент и на Съвета (4).
                  
               
                     (2)
                  
                  
                     На 25 януари 2019 г. Управителният съвет на Европейската централна банка (ЕЦБ) прие Решение (ЕС) 2019/166 (ЕЦБ/2019/3) (5), с което се създаде Съветът за пазарна инфраструктура (СПИ) в сегашния му формат. Преди това СПИ заседаваше в различни специални формати и Съветът за T2S функционираше като един от тези специални формати.
                  
               
                     (3)
                  
                  
                     В правилата и процедурите за прилагане на критериите за допустимост за централните депозитари за ценни книжа за достъп до услуги на TARGET2-Securities са направени известни промени, по-специално по отношение на критерий 2 за достъп на ЦДЦК.
                  
               
                     (4)
                  
                  
                     Поради това Решение ЕЦБ/2011/20 следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Изменения
            Решение ЕЦБ/2011/20 се изменя, както следва:
            
                        1.
                     
                     
                        В член 1 точка 4 се заменя със следното:
                        
                                    „4)
                                 
                                 
                                    „критерий 2 за достъп на ЦДЦК“ означава критерият, установен в член 15, параграф 1, буква б) от Насоки ЕЦБ/2012/13 (*1), т.е. че ЦДЦК имат право на достъп до услуги на T2S, при условие че отговарят, съгласно оценка на компетентните органи, на i) Регламент (ЕС) № 909/2014 на Европейския парламент и на Съвета (*2), за ЦДЦК, намиращи се в държава от Европейското икономическо пространство (ЕИП) или ii) Принципите за инфраструктурите на финансовите пазари на Комитета за плащания и пазарна инфраструктура и Международната организация на комисиите по ценни книжа (*3) или на правната рамка за прилагане на тези принципи, за ЦДЦК, намиращи се в държава извън ЕИП;
                                 
                              
                           (*1)  Насоки ЕЦБ/2012/13 от 18 юли 2012 г. относно TARGET2-Securities (ОВ L 215, 11.8.2012 г., стр. 19)."
                        
                        
                           (*2)  Регламент (ЕС) № 909/2014 на Европейския парламент и на Съвета от 23 юли 2014 г. за подобряване на сетълмента на ценни книжа в Европейския съюз и за централните депозитари на ценни книжа, както и за изменение на директиви 98/26/ЕО и 2014/65/ЕС и Регламент (ЕС) № 236/2012 (ОВ L 257, 28.8.2014 г., стр. 1)."
                        
                        
                           (*3)  КППИ — МОКЦК, „Принципи за инфраструктурите на финансовите пазари“ (април 2012 г.).“;"
                        
                     
                  
                        2.
                     
                     
                        В член 1 точка 11 се заменя със следното:
                        
                                    „11)
                                 
                                 
                                    „Съвет за пазарна инфраструктура“ или „СПИ“ е управителен орган на Евросистемата, създаден съгласно Решение (ЕС) 2019/166 на Европейската централна банка (ЕЦБ/2019/3) (*4);
                                 
                              
                           (*4)  Решение (ЕС) 2019/166 на Европейската централна банка от 25 януари 2019 г. относно Съвета за пазарна инфраструктура и за отмяна на Решение ЕЦБ/2012/6 относно създаването на Съвет за програмата TARGET2-Securities (ЕЦБ/2019/3) (ОВ L 32, 4.2.2019 г., стр. 14).“;"
                        
                     
                  
                        3.
                     
                     
                        В член 1 точка 12 се заменя със следното:
                        
                                    „12)
                                 
                                 
                                    „Консултативна група за пазарни инфраструктури за ценни книжа и обезпечения“ или „AMI SeCo“ има същото значение като в член 2, точка 25 от Насоки ЕЦБ/2012/13;“
                                 
                              
                  
                        4.
                     
                     
                        В член 3, параграф 1 думите „доклад за оценка“ се заменят с думите „доклад за самооценка“;
                     
                  
                        5.
                     
                     
                        В член 3, параграф 2 думите „докладът за оценка“ се заменят с думите „докладът за самооценка“;
                     
                  
                        6.
                     
                     
                        Член 5 се заменя със следното:
                        
                           „Член 5
                           Текущо съответствие с петте критерия за достъп на ЦДЦК
                           
                              1.   ЦДЦК с достъп до услуги на T2S, след като е мигрирал към T2S, текущо съответства с петте критерия за достъп на ЦДЦК и:
                              
                                          а)
                                       
                                       
                                          осигурява, по-специално, чрез надеждна самооценка, извършвана всяка година и подкрепена от съответната документация, че продължава да съответства с критерии 1, 3, 4 и 5 за достъп на ЦДЦК;
                                       
                                    
                                          б)
                                       
                                       
                                          своевременно предоставя на СПИ последния резултат от оценката, извършена от съответния компетентен орган спрямо Регламент (ЕС) № 909/2014, Принципите за инфраструктурите на финансовите пазари на Комитета за плащания и пазарна инфраструктура и Международната организация на комисиите по ценни книжа (ПИФП) или правната рамка за прилагане на ПИФП. Ако горепосоченият резултат от оценката не е наличен, ЦДЦК представя едностранна декларация, основана на съответната документация;
                                       
                                    
                                          в)
                                       
                                       
                                          отправя искане за нова оценка от съответните компетентни органи за неговото съответствие с Регламент (ЕС) № 909/2014, ПИФП или правната рамка за прилагане на ПИФП в случай на съществени промени в системата на ЦДЦК;
                                       
                                    
                                          г)
                                       
                                       
                                          уведомява своевременно СПИ, когато оценката на съответния компетентен орган или самооценката е установила несъответствие с някой от петте критерия за достъп на ЦДЦК;
                                       
                                    
                                          д)
                                       
                                       
                                          след искане от СПИ предоставя доклад за оценка, показващ, че ЦДЦК все още съответства с петте критерия за достъп на ЦДЦК.
                                       
                                    
                           
                              2.   СПИ може да извършва своя оценка и да наблюдава съответствието с петте критерия за достъп на ЦДЦК или да поиска информация от ЦДЦК. Когато реши, че ЦДЦК не съответства с един от петте критерия за достъп на ЦДЦК, СПИ започва процедурата, предвидена в договорите с ЦДЦК, съгласно член 16 от Насоки ЕЦБ/2012/13.“;
                           
                        
                     
                  
                        7.
                     
                     
                        В членове 3 и 4 и в приложението позоваванията на „Съвет за програмата T2S“ се заменят със „СПИ“;
                     
                  
                        8.
                     
                     
                        В член 4 позоваванията на „консултативната група за T2S“ се заменят с „AMI SeCo“;
                     
                  
                        9.
                     
                     
                        Приложението се изменя в съответствие с приложението към настоящото решение.
                     
                  
         
            Член 2
            Преходна разпоредба
            По отношение на текущото съответствие с критерий 2 за достъп на ЦДЦК резултатът от оценката от съответните компетентни органи спрямо Препоръките на Европейската система на централните банки/Европейския комитет на регулаторите на ценни книжа за системите за сетълмент на ценни книжа остава валиден до оценката на съответния централен депозитар за ценни книжа от съответните компетентни органи спрямо Регламент (ЕС) № 909/2014, ПИФП или правната рамка за прилагане на ПИФП.
         
         
            Член 3
            Влизане в сила
            Настоящото решение влиза в сила на двадесетия ден след деня на публикуването му в Официален вестник на Европейския съюз.
            
         
         
            Съставено във Франкфурт на Майн на 7 юни 2019 година.
            
               
                  Председател на ЕЦБ
               
               Mario DRAGHI
            
         
         
            (1)  ОВ L 215, 11.8.2012 г., стр. 19.
         
            (2)  Решение ЕЦБ/2011/20 от 16 ноември 2011 г. за определяне на подробни правила и процедури за прилагане на критериите за допустимост за централни депозитари за ценни книжа за достъп до услуги на TARGET2-Securities (ОВ L 319, 2.12.2011 г., стр. 117).
         
            (3)  КППИ — МОКЦК, „Принципи за инфраструктурите на финансовите пазари“ (април 2012 г.).
         
            (4)  Регламент (ЕС) № 909/2014 на Европейския парламент и на Съвета от 23 юли 2014 г. за подобряване на сетълмента на ценни книжа в Европейския съюз и за централните депозитари на ценни книжа, както и за изменение на директиви 98/26/ЕО и 2014/65/ЕС и Регламент (ЕС) № 236/2012 (ОВ L 257, 28.8.2014 г., стр. 1).
         
            (5)  Решение (ЕС) 2019/166 на Европейската централна банка от 25 януари 2019 година относно Съвета за пазарна инфраструктура и за отмяна на Решение ЕЦБ/2012/6 относно създаването на Съвет за програмата TARGET2-Securities (ЕЦБ/2019/3) (ОВ L 32, 4.2.2019 г., стр. 14).
      
      
         
            ПРИЛОЖЕНИЕ
            Приложението към Решение ЕЦБ/2011/20 се изменя, както следва:
            
                        1.
                     
                     
                        Раздел II се заменя със следното:
                        „II.   Подробности за прилагане на критерий 2 за достъп на ЦДЦК
                        
                        ЦДЦК предоставя следната документация във връзка с оценяването му спрямо този критерий:
                        
                                    а)
                                 
                                 
                                    за ЦДЦК, намиращ се в държава от ЕИП, резултата от оценката или доказателство за неговия лиценз (което е по-скорошно) от съответните компетентни органи спрямо Регламент (ЕС) № 909/2014 на Европейския парламент и на Съвета (*1). Ако липсва доказателство за съответствие с този регламент, ЦДЦК представя едностранна декларация, съответстваща на оценката и/или лиценза; или
                                 
                              
                                    б)
                                 
                                 
                                    за ЦДЦК, намиращ се в държава извън ЕИП, резултата от оценката или доказателство за неговия лиценз (което е по-скорошно) от съответните компетентни органи спрямо Принципите за инфраструктурите на финансовите пазари на Комитета за плащания и пазарна инфраструктура и Международната организация на комисиите по ценни книжа (ПИФП) (*2) или правната рамка за прилагане на ПИФП, според случая. Ако липсва доказателство за съответствие с правната рамка за прилагане на ПИФП, ЦДЦК предоставя едностранна декларация, съответстваща на оценката и/или лиценза.
                                 
                              В случай на недостатъци, установени от съответните компетентни органи по отношение на съответствието на ЦДЦК с Регламент (ЕС) № 909/2014, ПИФП или правната рамка за прилагане на ПИФП, съответният ЦДЦК предоставя на СПИ подробна информация, обяснения и доказателства относно тези недостатъци. ЦДЦК предоставя на СПИ и заключенията на съответните компетентни органи, както се съдържат в оценката.
                        Недостатъци, установени от съответните компетентни органи по отношение на съответствието на ЦДЦК с Регламент (ЕС) № 909/2014, ПИФП или правната рамка за прилагане на ПИФП, не трябва да застрашават, според оценката на Управителния съвет, сигурното и ефикасното предоставяне на услуги на T2S.
                        Горепосочената информация се разглежда в съответствие с приложимите процедури за кандидатстване за достъп до услуги на T2S и текущо съответствие с петте критерия за достъп на ЦДЦК.
                        ЦДЦК изпълнява този критерий за достъп на ЦДЦК, когато:
                        
                                    а)
                                 
                                 
                                    ЦДЦК, намиращ се в държава от ЕИП, е лицензиран съгласно Регламент (ЕС) № 909/2014 или отговаря на Регламент (ЕС) № 909/2014 съгласно последната оценка, извършена от съответните компетентни органи; или
                                 
                              
                                    б)
                                 
                                 
                                    ЦДЦК, намиращ се в държава извън ЕИП, отговаря на ПИФП или на правната рамка за прилагане на ПИФП съгласно последната оценка, извършена от съответните компетентни органи.
                                 
                              Ако ЦДЦК е лицензиран съгласно/оценен спрямо правна рамка, различна от ПИФП или Регламент (ЕС) № 909/2014, ЦДЦК трябва да предостави доказателство, задоволително за СПИ и Управителния съвет, че е оценен спрямо правна рамка, която има равнище и естество, съпоставими с равнището и естеството на ПИФП или Регламент (ЕС) № 909/2014.
                        Когато оценката на съответните компетентни органи съдържа поверителна информация, ЦДЦК трябва да предостави обобщение или заключението от оценката, за да покаже нивото си на съответствие.
                        
                           (*1)  Регламент (ЕС) № 909/2014 на Европейския парламент и на Съвета от 23 юли 2014 г. за подобряване на сетълмента на ценни книжа в Европейския съюз и за централните депозитари на ценни книжа, както и за изменение на директиви 98/26/ЕО и 2014/65/ЕС и Регламент (ЕС) № 236/2012 (ОВ L 257, 28.8.2014 г., стр. 1)."
                        
                        
                           (*2)  КППИ — МОКЦК, „Принципи за инфраструктурите на финансовите пазари“ (април 2012 г.).“;"
                        
                     
                  
                        2.
                     
                     
                        Добавя се следният раздел VI:
                        „VI.   Обща разпоредба
                        
                        Когато ЦДЦК с достъп до услуги на T2S вече не отговаря на един от петте критерия за достъп на ЦДЦК, СПИ започва процедурата, уредена в договорите с ЦДЦК.“
                     
                  
               (*1)  Регламент (ЕС) № 909/2014 на Европейския парламент и на Съвета от 23 юли 2014 г. за подобряване на сетълмента на ценни книжа в Европейския съюз и за централните депозитари на ценни книжа, както и за изменение на директиви 98/26/ЕО и 2014/65/ЕС и Регламент (ЕС) № 236/2012 (ОВ L 257, 28.8.2014 г., стр. 1).
            
               (*2)  КППИ — МОКЦК, „Принципи за инфраструктурите на финансовите пазари“ (април 2012 г.).“;“